મફાકાકાનો મનસુખ અમારો મિત્ર છે. એનું નામ મનસુખ, પરંતુ તનસુખ વધારે છે. મનસુખનું વજન ૧૦૮ કિલો છે. એક ૧૦૮ બીમારને સાજા કરે છે અને વજન ૧૦૮ મનસુખને બીમાર કરે છે. ગઈ ૩૧ માર્ચ પહેલાં યમરાજાએ પોતાના દૂતોને ઑફિસમાં બોલાવી ખખડાવી નાખ્યા. ગમે તેવા બુટલેગરોનો પણ જીવ લેતા જરા પણ ડરે નહીં એવા દૂત બોસ સામે થરથર ધ્રુજવા લાગ્યા. યમરાજાનો ગુસ્સો વાાજબી હતો. ૩૧ માર્ચ નજીક આવી છતાં ટાર્ગેટ પૂરો થાય તેમ નહોતું. શિંગડાના ટોપાવાળા દૂતોએ થોડા મોટા અકસ્માતો સર્જી હોલસેલમાં આવક ઊભી કરી છતાં ટાર્ગેટ સુધી પહોંચવું અશક્ય હતું.